Rivalene snublet - Bayern kan få kjempeluke
Bayern spiller lørdag finale i VM for klubblag. Lagets kamp i den siste serierunden før vinterpausen er derfor utsatt til slutten av januar. Likevel tar laget juleferie syv poeng foran Leverkusen på annenplass og hele tolv foran Dortmund på tredje. Med seier i den utsatte kampen vil luken bli enda større.Lørdag var Per Ciljan Skjelbred og hans Hertha Berlin på besøk hos tredjeplass-plasserte Borussia Dortmund, og det så lyst ut for vertene tidlig i kampen. Marco Reus sørget for 1-0 etter bare syv spilte minutter. Dortmund fikk likevel kjørt seg. Etter 23 minutter satte Adrian Ramos inn sitt ellevte mål for sesongen, noe som gjør ham til toppscorer i serien sammen med Robert Lewandowski. På overtid i omgangen sørget Sami Allagui for 2-1 til Hertha. Det holdt helt inn, og den overraskende seieren var et faktum. Skjelbred spilte halvannen omgang for vinnerlaget. - Jeg er utrolig stolt over det vi har prestert som nyopprykket lag, og dette kronet høstsesongen vår, sier Hertha-trener Jos Luhukay etter seieren foran 80.645 tilskuere. - Vi er svake for tiden og har bruk for pausen. Om en fryktelig avslutning av 2013 betyr at neste år blir det beste i klubbens historie, vil det være lettere å gratulere Hertha, sa Dortmund-trener Jürgen Klopp.Serietoer Leverkusen, som har fem poengs luke ned til Dortmund, slet også fælt lørdag. Avgjørelsen i bortekampen mot Werder Bremen falt med et kvarter igjen å spille. Santiago Garcia sørget for at vertene slo Leverkusen 1-0. Leverkusen beholder likevel annenplassen på tabellen sju poeng bak serieleder Bayern München, som fortsatt ikke har tapt i serien. Dortmund og Borussia Mönchengladbach har begge 32 poeng, 12 mindre enn Bayern. Gladbach har en kamp mindre spilt, møter Wolfsburg hjemme søndag og vil med poeng innta tredjeplassen. Elabdellaoui seiret Omar Elabdellaoui nyter tilværelsen i Tyskland. Denne høsten har han fått mye spilletid for Eintracht Braunschweig. Selv om laget ligger dypt nede i bunnstriden, ble det seier lørdag hjemme mot Hoffenheim. Torsten Öhrl scoret kampens eneste mål på et straffespark før halvtimen var spilt. Senere fikk vertenes Timo Perthel rødt kort, uten at det fikk noen stor betydning. Tarik Elyounoussi var ikke i troppen til Hoffenheim. Eintracht Braunschweig er fortsatt tre poeng bak Freiburg på kvalifiseringsplassen. Sistnevnte vant 2-1 hjemme mot Hannover etter to scoringer av Admir Mehmedi.Mål: 1-0 Marco Reus (7), 1-1 Adrian Ramos (23), 1-2 Sami Allagui (45). 80.645 tilskuere. Per Ciljan Skjelbred spilte 69 minutter for Hertha Berlin.Mål: 1-0 Torsten Öhrl (str. 29). 21.600 tilskuere. Rødt kort: Timo Perthel (82), Eintracht Braunschweig. Omar Elabdellaoui spilte hele kampen for Eintracht Braunschweig.Mål: 1-0 Admir Mehmedi (25), 2-0 Mehmedi (36), 2-1 Leonardo Bittencourt (90). 23.200 tilskuere.Mål: 1-0 Hakan Calhanoglu (21), 1-1 Shinji Okazaki (47), 1-2 Nicolai Müller (50), 2-2 Rafael van der Vaart (79), 2-3 Okazaki (90). 52.000 tilskuere. Rødt kort: Tomas Rincon (82), Hamburg.Mål: 1-0 Santiago Garcia (74). 40.000 tilskuere.
Borussia Dortmund og Leverkusen, som er Bayern Münchens nærmeste konkurrenter i kampen om serietittelen i Bundesliga, tapte da de hadde sjansen til å ta innpå lederlaget.